รบ.ทำสายรัดข้อมือปลุกพลังคนไทยสามัคคี
กระทรวงการคลังขายสายรัดข้อมือสีชมพู รวมพลังคนไทยทำดีเพื่อชาติ
16 ก.พ. 2553

กระทรวงการคลังขายสายรัดข้อมือสีชมพู รวมพลังคนไทยทำดีเพื่อชาติ
 



ภาพ:โกศล นาคาชล
นายกรณ์ จาติกวณิช รมว.คลัง รัฐมนตรีว่าการกระทรวงการคลัง เปิดเผยว่ากระทรวงการคลังจะผลิตและจำหน่ายสายรัดข้อมือสีชมพู “ความสุขของพ่อ ความสุขของคนไทย” และวีซีดีประมวลกิจกรรมเทิดพระเกียรติงาน “ความสุขของคนไทยใต้แสงพระบารมี” เพื่อให้เป็นสัญลักษณ์การรวมพลังของชาวไทยเป็นน้ำหนึ่งใจเดียวกัน ร่วมทำความดี เพื่อประโยชน์ส่วนรวมแห่งชาติ บ้านเมือง น้อมเกล้า ฯ ถวายพระบาทสมเด็จพระเจ้าอยู่หัวทรงพระเกษมสำราญ
ทั้งนี้การจัดทำชุดสายรัดข้อมือ และวีซีดีเฉลิมพระเกียรติฯ ดังกล่าว จะจัดทำเพียง 999,999 ชุด โดยวีซีดีเฉลิมพระเกียรติจะมีความยาว 60 นาที ประมวลกิจกรรมเทิดพระเกียรติงาน “ความสุขของคนไทยใต้แสงพระบารมี” เพื่อให้คนไทยที่ไม่มีโอกาสมาร่วมงาน สามารถรับรู้ถึงกิจกรรม และพระราชกรณียกิจของพระบาทสมเด็จพระเจ้าอยู่หัว เพื่อที่จะตระหนักถึงพระมหากรุณาธิคุณ และรวมใจกัน สร้างความรัก ความสุข ความสามัคคี เป็นพลังยึดเหนี่ยวให้ชาติบ้านเมืองสามารถผ่านพ้นวิกฤตไปได้ด้วยดี เพื่อน้อมเกล้า ฯ ถวายพระบาทสมเด็จพระเจ้าอยู่หัว ซึ่งรายได้จากการจำหน่ายหลังหักค่าใช้จ่ายจะนำทูลเกล้า ฯ ถวายโดยเสด็จพระราชกุศลตามพระราชอัธยาศัย 
สำหรับประชาชนที่สนใจเป็นเจ้าของสามารถหาจับจองได้ที่ ธนาคารกรุงไทย จำกัด (มหาชน) ธนาคารออมสิน ธนาคารเพื่อการเกษตรและสหกรณ์การเกษตร ธนาคารอาคารสงเคราะห์ ธนาคารอิสลามแห่งประเทศไทย ธนาคารทหารไทย จำกัด (มหาชน) ธนาคารเพื่อการส่งออกและนำเข้าแห่งประเทศไทย (EXIM BANK) ธนาคารพัฒนาวิสาหกิจขนาดกลางและขนาดย่อมแห่งประเทศไทย (SME BANK) ธนาคารเกียรตินาคิน ทุกสาขาทั่วประเทศ และธนาคารไทยพาณิชย์ เฉพาะสาขาในกรุงเทพฯ และปริมณฑล ตั้งแต่วันที่ 16 กุมภาพันธ์ 2553 เป็นต้นไป